text: Detenen a la Jonquera una parella que duia armes de guerra en una furgoneta | NacióDigital
  Detenen a la Jonquera una parella que duia armes de guerra en una furgoneta
  Els arrestats portaven una metralladora del 1944 i un morter amb tres projectils
  per NacióDigital, 14 d'agost de 2019 a les 18:05 |
  La metralladora de l'any 1944 amb trípode i mira antiaèria que ha comissat la Guàrdia Civil a la Jonquera. | Guàrdia Civil
  La Guàrdia Civil ha detingut una parella holandesa a la Jonquera (Alt Empordà) que portaven una metralladora de l'any 1944 i diverses armes de guerra a dins una furgoneta. Els agents van aturar-los aquest cap de setmana durant un control a l'autopista AP-7, quan pretenien creuar la frontera per entrar a França.
  Ells mateixos van explicar a la Benemèrita que havien comprat les armes a un individu que les emmagatzemava en una nau de Forallac (Baix Empordà). Els agents van localitzar aquest home, a qui també s'investiga.
  Entre les armes de guerra localitzades a l'interior del vehicle hi havia una metralladora marca Alfa, del calibre 7,92, que s'havia fabricat a Espanya l'any 1944. L'arma disposava de trípode, canó de recanvi i mira antiaèria. Segons subratlla la Benemèrita, l'arma "per la gran perillositat, ja que té capacitat per disparar ràfegues automàtiques". A més, a dins la furgoneta els agents també van localitzar un morter amb tres projectils (un d'ells, allotjat a l'interior de l'arma).